
Visbiežāk CSNg bez OCTA izraisa gados jauni vadītāji ar vairāk nekā 10 gadus vecu auto
[bookmark: _GoBack]Latvijas Transportlīdzekļu apdrošinātāju biroja (turpmāk – LTAB) statistika par 2018.gadā notikušajiem ceļu satiksmes negadījumiem (turpmāk-CSNg), kas izraisīti ar neapdrošinātu auto liecina, ka visbiežāk CSNg izraisa 28 - 37 gadus veci autovadītāji, kas pārvietojas ar 11 - 15 gadus vecu spēkratu. 
LTAB apkopotajā statistikā par neapdrošināto transportlīdzekļu izraisītajiem CSNg pērnajā gadā redzams, ka gandrīz 30% izraisījuši 28 - 37 gadus jauni autovadītāji. “Šīs vecuma grupas autovadītāji izraisījuši tikpat daudz CSNg bez OCTA, cik autovadītāji vecuma grupā 48 gadi un vairāk,” informē LTAB valdes priekšsēdētājs Jānis Abāšins. 20,12% negadījumus izraisījuši 18 – 27 gadus veci autovadītāji, nedaudz mazāk (19,19%) 38 – 47 gadus veci autobraucēji. 
Transportlīdzekļu vecuma kategorijā, ar kuriem visbiežāk izraisīti CSNg bez derīgas OCTA, lielākā riska grupa ir 11 - 15 gadus veci transportlīdzekļi – 30,22%, kā arī 21 un vairāk gadus veci auto – 29,09%. Ar gados jauniem (līdz 5 gadi) spēkratiem bez derīgas OCTA izraisīti 4,23% CSNg. 
Savukārt neapdrošināto transportlīdzekļu marku vidū, dominē BMW un VW markas auto. Bez derīgas OCTA ar šādu marku spēkratiem pērn izraisīts vienāds negadījumu skaits – 47 (13,05%). Svarīgi atzīmēt, ka šo marku automašīnas Latvijā ir arī visvairāk reģistrētas, tādēļ ar tām izraisīto CSNg īpatsvars proporcionāli ir vislielākais.
1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

